ריגובר סונג

קריירת משחק

סונג החל את הקריירה בקבוצת הנוער של טונר יאונדה. לקראת עונת 1994/1995, לאחר שכבר ייצג את קמרון במונדיאל 1994, החל את הקריירה הבוגרת בקבוצת מץ מליגת העל הצרפתית. סונג השתלב היטב בהרכב קבוצתו כבר בעונת הבכורה שלו, בה ערך 24 הופעות ליגה וכבש פעמיים. עונה אחר כך היה סונג שותף לזכייתה של קבוצתו בגביע הליגה הצרפתית, שגברה במשחק הגמר 4-3 בדו-קרב בעיטות עונשין על אולימפיק ליון, לאחר שוויון 0-0 בתום ההארכה. סונג פתח בהרכב ושיחק לאורך כל משחק הגמר, לצד בני ארצו ז'אק סונגו ופטריק אמבומה. סונג היה לשחקן הרכב קבוע במשך ארבע עונות במדי מץ. בעונת 1997/1998, הרביעית והאחרונה של סונג בקבוצה, התקרבה מץ לזכייה מפתיעה באליפות צרפת, אך סיימה כסגנית האלופה בעקבות הפרש שערים נחות מהאלופה לאנס. בסך הכול ערך סונג 123 הופעות ליגה במדי מץ, בהן כבש שלושה שערים.
לקראת עונת 1998/1999 הצטרף סונג לעולה החדשה לסרייה א', סלרניטנה של המאמן דליו רוסי. במהלך חצי העונה הראשונה שלו בקבוצה הוקפא סונג ולא שותף במרבית משחקיה של סלרניטנה. בינואר 1999, בתום חצי עונה בלבד בה ערך ארבע הופעות ליגה וכבש שער אחד, זומן סונג למבחנים בליברפול. סונג הצליח להרשים את המאמן ז'ראר הוייה, והשלים את המעבר לקבוצה תמורת כ-2.7 מיליון ליש"ט. עד לתום אותה עונה ערך 13 הופעות ליגה במדי הקבוצה. בעונת 1999/2000 הוגבל סונג ל-18 הופעות ליגה בלבד, וזאת לאחר שהחמיץ כשלושה חודשים מהעונה בעקבות הופעותיו במדי קמרון. בפתיחת עונת 2000/2001 התקשה סונג להשתלב בהרכב הקבוצה, ורשם שלוש הופעות ליגה בלבד בחודשי הפתיחה של העונה, שלאחריהם עזב את הקבוצה לאחר כעונה וחצי.
ב-28 בנובמבר 2000 הצטרף סונג לקבוצת וסטהאם יונייטד של המאמן הארי רדנאפ, תמורת כ-2.5 מיליון ליש"ט בנוסף להעברתו של דניאל סיולונד הפיני לליברפול. הקבוצה ראתה בסונג כמחליף אפשרי לבלם המוביל ריו פרדיננד, שעזב באותו הקיץ ללידס יונייטד. עד לסיום העונה ערך סונג 19 הופעות ליגה בלבד, וסייע לקבוצתו לשרוד בליגה מהמקום ה-15 בטבלה. הוא פתח עם וסטהאם את עונת 2001/2002, אך לאחר חמש הופעות בלבד הושאל לפ.צ. קלן מהבונדסליגה. הוא הספיק לערוך 16 הופעות ליגה עד לתום העונה, אז ירדה הקבוצה לליגת המשנה.
לאחר שהתקשה להפוך לשחקן מוביל באנגליה ובגרמניה, חזר סונג לצרפת שם החל את הקריירה, וחתם במדיה של לאנס של המאמן ז'ואל מולר, שהיה זה שאימן את סונג בתקופתו במץ. בעונת הבכורה שלו בקבוצה כבש סונג שלושה שערי ליגה, שיא קריירה אישי, ב-35 הופעות וסייע לקבוצתו לסיים שמינית בטבלה. בעונה שלאחריה אמנם לא מצא את הרשת, אך נותר שחקן הרכב משמעותי, כשקבוצתו שחזרה את מיקום הליגה שלה מהעונה החולפת.
לקראת עונת 2004/2005, ובתום שתי עונות בלאנס, חתם סונג בגלאטסראיי הטורקית, תחת המאמן גאורגה חאג'י. שיתוף הפעולה המוצלח שלו במרכז ההגנה עם סטפן תומאס הקרואטי הפך אותו עד מהרה לשחקן הרכב קבוע ולאהוד מאוד בקרב קהלה של הקבוצה. כבר בעונת הבכורה שלו בקבוצה זכה עמה סונג בגביע הטורקי, לאחר ניצחון בגמר על יריבתה הגדולה פנרבחצ'ה. סונג פתח בהרכב ושיחק לכל אורכו, כשגלאטסראיי הביסה את יריבתה בתוצאה 5-1. עונה אחר כך, עם אריק גרטס על הקווים, זכה סונג לראשונה בקריירה בתואר אליפות, כשקבוצתו זכתה באליפות טורקיה בפער זעום של שתי נקודות מפנרבחצ'ה.
במהלך עונת 2006/2007, הסתכסך סונג עם מאמנו גרטס לאחר שהשניים התווכחו במהלך משחקה של הקבוצה. על אף שהתנצל אישית ופומבית על מעשיו, נותר סונג מחוץ לסגל הקבוצה לזמן ארוך. עם זאת, החלפתו של גרטס במאמן קרל-היינץ פלדקאמפ החזירה את סונג להיות שחקן משמעותי בסגל, והוא אף הוביל במשך משחקים רבים את קבוצתו כקפטן. שובו של סונג מגביע אפריקה לאומות 2008, התמודדותו עם פציעה ויכולת גבוהה מצד הבלמים המחליפים, פגעו משמעותית בדקות המשחק שלו עד תום העונה, אך עם זאת הוא היה שותף מלא לזכייתה של גלאטסראיי באליפות נוספת, עם 22 הופעות ליגה באותה העונה.
הפגיעה במעמדו הביאה את סונג לעבור לקראת עונת 2008/2009 לטרבזונספור. תחת המאמן ארסון ינאי היה סונג לשחקן הרכב קבוע, ורשם 28 הופעות ליגה באותה העונה, אותה סיימה הקבוצה במקום השלישי. החלפתו של ינאי בהוגו ברוס הבלגי פגעה משמעותית בדקות המשחק של סונג, אך ב-1 בדצמבר 2009 הוחלף ברוס בקפטן הקבוצה שנול גינש שפרש ממשחק פעיל על מנת לאמן את הקבוצה. עם מינויו של גינש למאמן הקבוצה, התמנה סונג רשמית לקפטן טרבזונספור. עד לתום העונה ערך סונג 18 הופעות ליגה, ובתום העונה פרש ממשחק פעיל בגיל 34.

נבחרת קמרון

סונג החל את דרכו בנבחרת קמרון כבר בגיל 17, בהפסד 1-0 למקסיקו במשחק ידידות ב-22 בספטמבר 1993. פחות משנה אחר כך, זומן באופן מפתיע לסגל קמרון לקראת מונדיאל 1994 בארצות הברית על ידי המאמן הנרי מישל. סונג עלה בהרכב למשחק הפתיחה מול שוודיה, שהסתיים בשוויון 2-2. במשחק השני מול ברזיל שוב עלה סונג בהרכב, אך בדקה ה-63, במצב של 1-0 לברזיל, הכשיל בגסות את בבטו באגף ימין של התקפת ברזיל והורחק בכרטיס אדום ישיר. סונג היה למורחק הצעיר ביותר בתולדות גביע העולם, והמשחק הסתיים בתבוסתה של קמרון 3-0. סונג המושעה החמיץ את תבוסתה של קמרון 6-1 לרוסיה, שלאחריה הודחה הנבחרת מהמשך הטורניר. במדיה של קמרון שיחק אז רוז'ה מילה, שהיה אז בן 42. הפרש הגילאים בין מילה לסונג, 24 שנים ו-42 ימים, נותר עד היום לפער הגילאים הגדול ביותר בין שני שחקנים באותה הנבחרת בגביע העולם. השניים שיתפו פעולה באותו הזמן גם במדי הקבוצה הקמרונים טונר יאונדה.
סונג נכלל בסגלה של קמרון ושותף בכל משחקיה בטורנירי גביע אפריקה לאומות ב-1996 וב-1998. בשניהם לא הגיעה קמרון להישגים משמעותיים. לאחר מכן זומן על ידי קלוד לרואה לסגל הנבחרת לקראת מונדיאל 1998 בצרפת. סונג עלה בהרכב בכל שלושת משחקיה של קמרון בשלב הבתים, שלאחריו הודחה מהמשך הטורניר. היא פתחה עם שוויון 1-1 מול אוסטריה, נכנעה 3-0 לאיטליה ונפרדה בשוויון 1-1 עם צ'ילה. בדקה ה-51 של המשחק מול צ'ילה ספג סונג כרטיס צהוב שני והורחק, ובכך היה לשחקן הראשון (והיחיד למעט זינדין זידאן בגמר מונדיאל 2006) שמורחק בשני מונדיאלים שונים.
התואר הבינלאומי הראשון של סונג הגיע בגביע אפריקה לאומות 2000. סונג שיחק בכל משחקיה של נבחרתו, שגברה בגמר על ניגריה 4-3 בדו-קרב בעיטות עונשין. סונג כבש את הפנדל האחרון והמכריע בדו-קרב. שנה אחר כך לא הצליח להעפיל עם נבחרתו משלב הבתים של גביע הקונפדרציות 2001, אך קמרון התאוששה וזכתה שנה לאחר מכן בפעם השנייה ברצף בגביע אפריקה לאומות 2002, בו שימש סונג לראשונה כקפטן הנבחרת. קמרון צלחה את שלב הבתים במאזן מושלם וללא שערי חובה, והעפילה עד לגמר שם גברה על סנגל בדו-קרב פנדלים. על אף שסונג החמיץ את הפנדל החמישי של קמרון, החמצה של אליו סיסה מהצד השני העניקה לקמרונים את התואר השני ברציפות. סונג נבחר לשחקן המצטיין של הטורניר.
לקראת מונדיאל 2002, זומן סונג כקפטן הנבחרת לסגל על ידי המאמן וינפריד שאפר. סונג פתח ושיחק לאורך כל משחקיה של נבחרתו בטורניר עם סרט הקפטן, כשקמרון נפרדה בשוויון 1-1 עם אירלנד, גברה 1-0 על ערב הסעודית אך נכנעה 2-0 לגרמניה והודחה בתום שלב הבתים. שנה אחר כך רשמה קמרון הצלחה בינלאומית נוספת, כשהעפילה לגמר גביע הקונפדרציות 2003. סונג עלה בהרכב בשני משחקיה הראשונים של הנבחרת בשלב הבתים, בהם הפתיעה עם ניצחונות 1-0 על ברזיל ועל טורקיה. הוא זכה למנוחה כשקמרון נפרדה בשוויון 0-0 מול ארצות הברית. סונג שב לשחק בחצי הגמר, אז גברה קמרון 1-0 על קולומביה, והוביל את נבחרתו כקפטן למשחק הגמר, בו הפסידה קמרון 1-0 לצרפת משער הזהב של תיירי הנרי.
עד לשנת 2010 הופיע סונג בארבעה טורנירי גביע אפריקה נוספים (2004, 2006, 2008, 2010) ובכך היה לכדורגלן שהשתתף במספר טורנירי גביע אפריקה הרב ביותר. במהלך הטורניר של שנת 2006, שבר סונג את שיא ההופעות בנבחרת קמרון, שיא בו הוא עדיין מחזיק. במהלך הטורניר של שנת 2008, במשחק מול מצרים, ערך אלכסנדר סונג, בן דודו של ריגובר, את הופעת הבכורה שלו במדי קמרון, והשניים שיתפו פעולה על המגרש יחדיו.
רגע המפנה של סונג במדי הנבחרת הגיע עם מינויו של פול לה גן לתפקיד המאמן בשנת 2009. עוד טרם לכך חווה ירידה ביכולתו, אך נותר שחקן מוביל בהרכב. עם מינויו של לה גן נשלל מסונג סרט הקפטן, והועבר לבסוף לסמואל אטו. ב-12 באוגוסט של אותה השנה, ולראשונה מזה עשר שנים, נותר סונג מחוץ להרכב נבחרתו, שפגשה את אוסטריה למשחק ידידות. סונג הפגין יכולת לא יציבה במסגרת גביע אפריקה 2010, ולא שותף בהפסד ברבע הגמר למצרים. בכך נעצר רצף של 36 משחקים בהם שותף סונג, הרצף הארוך בתולדות הטורניר. בשנה שלאחר מינויו של לה גן, איבד סונג פעמים רבות את מקומו בהרכב לצעירים יותר כגון סבסטיאן באסונג ובנואה אסו-אקוטו. על אף עובדה זו, ואובדן סרט הקפטן לסמואל אטו, זומן סונג לסגל הנבחרת לקראת מונדיאל 2010. סונג היה לשחקן היחיד בטורניר ששיחק גם במונדיאל 1994, וכן היה לשחקן בעל מספר ההופעות הרב ביותר במדי נבחרתו מבין שחקני הטורניר, עם 136. סונג לא שותף בהפסד 1-0 ליפן במשחק הפתיחה. בעקבות המשחק, פנו מספר שחקנים ותיקים ובהם סונג למאמן לה גן, בטענה כי השחקנים הצעירים לא טובים מספיק על מנת להוביל את הנבחרת בטורניר. על אף הפנייה, נותר סונג על הספסל גם בהפסד 2-1 לדנמרק, שסיים את דרכה של קמרון בטורניר באופן מעשי. סונג זכה להופעה אחרונה במדי הנבחרת בהפסד 2-1 להולנד במשחק האחרון של שלב הבתים, בו עלה מהספסל בדקה ה-73.
זמן קצר לאחר הטורניר, פרש סונג ממשחק בינלאומי בגיל 33. לזכותו 137 הופעות במדי קמרון, בהן כבש חמישה שערים.

קריירת אימון

באוקטובר 2015 התמנה סונג לתפקיד מאמן נבחרת צ'אד. בעקבות משבר כלכלי סיים את דרכו לאחר חודשים ספורים בלבד. בפברואר 2016 התמנה למאמן בצוות המקצועי של נבחרת קמרון, שם הוא עובד לצדו של מאמן הנבחרת הוגו ברוס כמאמן הסגל המקומי.

חיים אישיים

ב-3 באוקטובר 2016 התפרסם כי סונג עבר שבץ מוחי ונאבק על חייו.